La Confederació Sindical de la Comissió Obrera Nacional de Catalunya (CS-CONC-CCOO) va interposar recurs contenciós administratiu contra l'Acord de Govern GOV/70/2016, de 31 de maig, de mesures en matèria de personal docent depenent del Departament d'Ensenyament.
La sentència conclou que la reducció de jornada de dues hores de permanència al centre per a les activitats complementàries, però no d'horari lectiu, prevista per al personal docent major de 55 anys, és conforme a dret.
El Ministeri d'Educació, Cultura i Esport va interposar recurs contra el Decret 15/2004, d'11 de febrer, pel qual es crea el títol de la Generalitat de tècnic en xarxes, instal·lacions i estacions de tractament d'aigua i s'estableix el seu currículum, per considerar que s'havia vulnerat una competència exclusiva de l'Estat.
La sentència considera que el Decret 15/2004, d'11 de febrer, és conforme a dret, atès que s'ha exercit una competència exclusiva de la Generalitat i el títol emès només té efectes al territori.
La Confederació Sindical de la Comissió Obrera Nacional de Catalunya (CS-CONC-CCOO) va interposar recurs contenciós administratiu contra l'Acord de Govern GOV/119/2014, de 26 d'agost, pel qual s'actualitza la programació educativa, publicada al DOGC del dia 20.8.2014.
La sentència considera que la creació del centre Prat de Llobregat i la supressió del centre Pompeu Fabra del Prat de Llobregat és conforme a dret i no respon a un acte de desviació de poder, atesa la situació d'especial dificultat de l'entorn social del centre.
L'Associació de Catedràtics d'Ensenyaments Secundaris de Catalunya va interposar recurs contenciós administratiu contra el Decret 102/2010, de 3 d'agost, d'autonomia de centres educatius.
La sentència considera conforme a dret el Decret 102/2010, de 3 d'agost, en particular els articles 41.2 (de manera que considera que quan es refereix a "òrgans unipersonals de coordinació" no només inclou als de coordinació didàctica, ja que també existeixen altres que no tenen contingut docent, com els coordinadors de prevenció de riscos laborals, equips informàtics i activitats extraescolars), l'article 41.3 (de manera que entén que no es limita a dos el nombre de departaments didàctics als instituts, sinó que l'article diu que ha d'haver, com a mínim, dos caps de departament, i que remet a l'autonomia de cada centre educatiu la determinació del nombre concret segons les característiques del centre) i l'article 49.4.b) (de manera que els principis de flexibilitat i polivalència no resulten contraris al d'especialitat).
L'Associació de professors/es d'Ensenyament Públic de Catalunya (ASPEPC) va interposar recurs contenciós administratiu contra el Decret 102/2010, de 3 d'agost, d'autonomia de centres educatius, per l'arbitrarietat del seu estudi econòmic i l'informe d'avaluació de l'impacte regulador.
La sentència considera que el Decret 102/2010, de 3 d'agost, és conforme a dret i només anul·la l'article 24.3.d) per considerar que en matèria sancionadora s'han de complir les disposicions legals i reglamentàries aplicables, i no existeix marge per a la intromissió d'acords amb els particulars.
L'Associació Sindical de Professors/es d'Ensenyament Públic de Catalunya (ASPEC) va interposar recurs contenciós administratiu contra el Decret 155/2010, de 2 de novembre, de la direcció dels centres educatius públics i del personal directiu professional docent.
La sentència considera conforme a dret el Decret 155/2010, de 2 de novembre, i entén que l'Estudi Econòmic que figura a l'expedient inclou les raons que permeten justificar les xifres del resum global de totes les mesures econòmiques, i que el seu contingut és suficient i ajustat a Dret.
La Unió Sindical de Treballadors i Treballadores de l'Ensenyament de Catalunya i Federació Sindical de l'Ensenyament de Catalunya (USTEC-STEs) interposa recurs contenciós administratiu contra el Decret 155/2010, de 2 de novembre, de la direcció dels centres educatius públics i del personal directiu professional docent.
La sentència considera conforme a dret el Decret 155/2010, de 2 de novembre, atès que és competència exclusiva del Govern català l'ordenació i l'organització de la funció pública, tal i com estableix l'article 136 de l'Estatut, en el qual s'inclouen els directors dels centres públics educatius.
La Asociación Impulso Ciudadano interposa recurs contenciós administratiu contra el Decret 155/2010, de 2 de novembre, de la direcció dels centres educatius públics i del personal directiu professional docent.
La sentència considera conforme a dret el Decret 155/2010, de 2 de novembre, i considera que l'article 132 de la Llei orgànica 2/2006, de 3 de maig, d'Educació (LOE) atribueix al director, entre d'altres, les competències per exercir la direcció pedagògica, promoure la innovació educativa i impulsar plans per aconseguir els objectius del projecte educatiu del centre, cosa que a Catalunya, inclou el projecte lingüístic.
També considera que l'expressió que figura al Decret 155/2010 sobre el català com a llengua vehicular no comporta l'exclusió del castellà.
La Unió Sindical de Treballadors i Treballadores de l'Ensenyament de Catalunya i Federació Sindical de l'Ensenyament de Catalunya (USTEC-STEs) va interposar recurs contenciós administratiu contra el Decret 102/2010, de 3 d'agost, d'autonomia de centres educatius.
La sentència considera conforme a dret el Decret 102/2010, de 3 d'agost, excepte pel que fa a l'article 36, que considera que un substitut té els drets i deures inherents al càrrec des del mateix moment del nomenament; referent a l'article 45.2, diu que encara que el secretari no tingui dret a vot, això no fa que perdi la condició formal de membre del consell que li reconeix de forma inequívoca l'article 126.1 LOE.